**Under the same sky**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi te-amintesc întocmai cum erai,

De parcă ieri te-aș fi văzut prin burg,

Captiv cumva între infern și rai,

Între lumini și umbre, în amurg...

Zâmbeai privind banalii trecători,

Dar printre ei nu cred că m-ai zărit,

Ascunsă de imensele ninsori

Sub catifele negre... În sfârșit,

Mi te-amintesc întocmai ca și cum

Ne-am spus "rămâi cu bine" chiar acum...

- Era-ntre anotimpuri, cu regret

Se estompau culorile pe cer,

Pe sub portaluri îngerii, discret,

Țeseau o plasă deasă de mister.

Pe-o scară în spirală, între lumi

Trecute și prezente ai pășit

Cu pasul mic, dorind să îți asumi

Amurgul, să-l transformi în răsărit...

Îmi amintesc și-acum parc-aș trăi

Eternitatea orei într-o zi.

Liliana Trif Ioan Grigoraș